次韻楊時可李元中酬贈之作
作者：王安中
朝代：宋

paragraphs: 初年種交梨，可奈荆棘樹。
聞道千聖前，不傳纔一語。
彭殤幾許爭，端作旦暮遇。
衣珠價連城，誰遣泣窮路。
子知無生法，未短飛昇數。
當身認同歸，絕學何外慕。
龍眠玉頰翁，是中得深趣。
蕭然住山人，妙甚垂天賦。
我爲楊侯計，政欲借前筯。
從翁須及今，頻脱户外屨。